b'\n_START_ARTICLE_\nAnthony Nesty\n_START_SECTION_\nSportski uspjesi\n_START_PARAGRAPH_\nIznenadio je \xc5\xa1portski svijet pobjedom u zavr\xc5\xa1nici utrke na 100 m leptir, na Olimpijskim igrama u Seoulu, kad je s novim olimpijskim rekordom (53.00 sec) pobjedio apsolutnog favorita te discipline, i najboljeg pliva\xc4\x8da svijeta tih godina, Amerikanca Matta Biondia (53.01 sec). Nakon toga, u sljede\xc4\x87e tri godine nije pora\xc5\xbeen na 100 m leptir._NEWLINE_Anthony Nesty debitira na Olimpijskim igrama u Los Angelesu 1984., gdje zauzima nezapa\xc5\xbeeno 21. mjesto. Me\xc4\x91utim, poslije toga seli na Floridu, i njegov je napredak evidentan i nezaustavljiv, te kulminira na Igrama u Seoulu._NEWLINE_Uspjeh Anthonyja Nestyja izazvao je eksploziju odu\xc5\xa1evljenja me\xc4\x91u cijelim afro-karipskim pukom, a pogotovo u Surinamu. Njegov lik uskoro je tiskan na surinamskim po\xc5\xa1tanskim markama, nov\xc4\x8di\xc4\x87ima, surinamska Vlada mu je udijelila posebne po\xc4\x8dasti, a novi jumbo-jet surinamske nacionalne zrakoplovne tvrtke dobio je ime - "Anthony Nesty"._NEWLINE_Nestyjeva olimpijska pobjeda u plivanju je kolosalni povijesni sportski uspjeh, jer je prvi (i do sada jedini puta) jedan crni \xc4\x8dovjek oko vrata objesio zlatnu olimpijsku medalju u plivanju. Me\xc4\x91utim treba naglasiti da taj njegov uspjeh nije bio ni slu\xc4\x8dajan, ni jedini._NEWLINE_Naime, da nije slu\xc4\x8dajno pobijedio na Igrama u Seoulu, Anthony Nesty dokazao je novim uspjesima. On tako, u svojoj disciplini, 100 m leptir, pobje\xc4\x91uje 1990 godine na Igrama dobre volje u Seattleu, SAD, u sije\xc4\x8dnju 1991 godine, u Perthu, u Australiji, pobje\xc4\x91uje na Svjetskom prvenstvu u plivanju, i to ispred biv\xc5\xa1eg svjetskog rekordera i olimpijskog pobjednika iz Los Angelesa 1984. u toj disciplini, Nijemca Michaela Grossa, a u kolovozu iste godine i na, u plivanju vrlo jakim, Pan Ameri\xc4\x8dkim igrama, u Havani, na Kubi. Na tim Igrama u Havani osvaja i srebro na 200 m leptir, te se sprema na obranu naslova Olimpijskog pobjednika za Olimpijske igre u Barceloni, 1992. godine._NEWLINE_Na Igrama u Barceloni me\xc4\x91utim, Nesty ipak ne uspjeva obraniti svoj naslov, nego osvaja 3. mjesto i bron\xc4\x8danu medalju na 100 m leptir, iza svjetskog rekordera Pabla Moralesa, iz SAD-a i Poljaka Szukale. Pri tom je zanimljivo spomenuti da bi, da je isplivao svoj rezultat iz Seoula 1988. (53.00 sec) ponovo bio Olimpijski pobjednik, i to jo\xc5\xa1 uvjerljiviji nego tada, jer je Morales, kao prvi, plivao 53.32, Szukala 53.35, a Nesty 53.41 sec!\n_START_SECTION_\nZasluga Anthonyja Nestyja\n_START_PARAGRAPH_\nU \xc4\x8demu je nemjerljiva Nestyjeva zasluga? U tome \xc5\xa1to, kako god bilo, njegova velika pliva\xc4\x8dka karijera je bila i ostala ogroman podstrek svim afrokaripskim pa i afroameri\xc4\x8dkim (daklem - crna\xc4\x8dkim) mladi\xc4\x87ima i djevojkama, jer je dokazao da ne stoji uvrije\xc5\xbeeno mi\xc5\xa1ljene da su crnci dobri atleti\xc4\x8dari, boksa\xc4\x8di, ko\xc5\xa1arka\xc5\xa1i, ali ne i pliva\xc4\x8di. Sigurno je stoga da \xc4\x87e ime Anthonyja Nestyja ostati sjajnim slovima upisano i u pliva\xc4\x8dkoj i u olimpijskoj povijesti.'